google/wiki40b huggingface dataset:
Magnus Ilmjärv

Magnus Ilmjärv (sündinud 31. augustil 1961 Viljandis) on eesti ajaloolane.

Haridus

Magnus Ilmjärv on lõpetanud Viljandi III 8-klassilise kooli 1976. aastal, Johann Köleri nimelise Viljandi 4. keskkooli 1979. aastal ning Tartu ülikooli 1988. aastal ajaloolasena cum laude. 
1997. aastal kaitses Magnus Ilmjärv Tallinna Pedagoogikaülikoolis magistrikraadi.
Aastatel 1997–2004 oli Ilmjärv doktorantuuris Helsingi ülikoolis. 2004. aasta juunis kaitses ta Helsingi ülikoolis väitekirja teemal "Silent Submission. Formation of Foreign Policy of Estonia, Latvia and Lithuania – Period from mid 1920-s to Annexation in 1940. In: Acta Universitatis Stockholmiensis. Studia Baltica Stockholmiensia. Stockholm, 2004 (592p)., University of Helsinki", juhendaja Seppo Hentilä. Väitekiri ilmus samal aastal ka raamatuna eesti keeles.

Töökäik

Aastatel 1989–1990 töötas Magnus Ilmjärv Eesti Riigiarhiivis peafondihoidjana. 1990. aasta sügisest asus tööle Ajaloo Instituuti, kus töötas nooremteadurina, seejärel teadurina ja vanemteadurina.
2006–2011 oli Magnus Ilmjärv TLÜ Ajaloo Instituudi direktor.

Kriitika

2007. aastal avaldas ajaloolane Jaak Valge ajakirjas Tuna artikli, milles lükkas ümber Ilmjärve teoses "Hääletu alistumine" esitatud väited seoses Konstantin Pätsi sidemetega Nõukogude Liiduga. Ilmjärv kriitikaga ei nõustunud. 2010. aastal ilmus "Hääletu alistumise" täiendatud ja parandatud trükk, milles aga Jaak Valge sõnul ei olnud peamisi puudusi kõrvaldatud ning Ilmjärv olevat endiselt kasutanud võltsitud dokumente.
2016. aasta aprillis osales Ilmjärv Kaliningradis Immanuel Kanti nimelises Balti Föderaalülikoolis toimunud konverentsil "Balti uuringud Venemaal". Sama aasta juuni alguses kirjutas ajakirjanik Pekka Erelt konverentsist Eesti Ekspressis ja tõi välja, et konverentsi korraldajad on seotud "Balti riikide vastase infosõja uue platvormiga". Erelti sõnul oli Ilmjärv konverentsi peakõneleja ja selle ümaralaua enim tsiteeritud esineja. Erelt leidis, et Ilmjärve esinemine Kaliningradis toimunud konverentsil oli Vene propaganda "magus võit".
Liis Lindmaa

Liis Lindmaa (sündinud 20. novembril 1988 Rakveres) on eesti näitleja.
Liis Lindmaa lõpetas 2007. aastal Rakvere Gümnaasiumi.
2011. aastal lõpetas ta Tartu Ülikooli Viljandi Kultuuriakadeemia näitleja eriala 8. lennu ehk Von Krahli lennu.
2012. aastast töötab ta Von Krahli Teatris.
Terry O'Quinn

Terrance "Terry" O'Quinn (sündinud 15. juulil 1952 Sault Sainte Maries Michiganis) on Emmy auhinnale nomineeritud USA näitleja.
Ta on eelkõige tuntud John Locke' osatäitjane USA draamasarjas "Teadmata kadunud" ja külalisrollidega telesarjadest "Millennium", "JAG", "Alias" ja "Presidendi meeskond".
Gávdos

Gávdos on saar Vahemeres. Asub Kreetast 36 km lõunas ja on Kreeka lõunapoolseim saar. Kuulub Kreeta piirkonna Chaniá maakonda ja moodustab koos Gavdopoúla saarega Gávdose valla.
Saarel on ka Euroopa lõunapoolseim punkt.
Pindala 27 km². Kõrgus kuni 368 m.
2001. aasta rahvaloenduse järgi elas saarel 98 inimest, kuid püsielanikke on seal alla 50.
Valjala

Ajalugu

1795. aastani kandis see koht Pappi-Allewe nime. 
Kirikukülana kuulus koht Valjala kihelkonda, seal oli Valjala kirikumõis. 1977. aastal nimetati Kirikuküla ümber Valjala alevikuks.
Jõe tänav (Tartu)

Jõe tänav (Flußstraße, varem ka Bachstrasse) on tänav Tartus, Karlovas.
Ta algab Kalevi tänavalt, suundub siis Emajõe poole ning lõpeb Turu tänaval. Tänav on umbes 390 meetrit pikk.
Ampomatobe neem

Ampomatobe neem (malagassi keeles Lohatanjon' Ampomatobe) on neem Madagaskari saarel Masoala poolsaare läänerannikul. Geograafilised koordinaadid on 15°52', 50°01' E.
Harjaste võtmine

Harjaste võtmine oli eesti rahvameditsiinis ravivõte, mille eesmärk oli imikutel ja väikelastel ennetada harjaste (s.o vinnid, jt nahahaigused) tekkimist või neid eemaldada.
Ravivõtte korral määriti lapse keha üle mingi vedelikuga (nt hapuleivataignaga), misjärel laps mähiti riidesse ja viidi kuuma sauna. Saunas last viheldi nii kõvasti, kui see kannatas. Pärast vihtlemist pesti laps sooja veega puhtaks.
Luurespetsid

Filmi sisu

1996. aastal austati oma keskkoolis star-sportlast Calvin Joynerit. Kui Calvin oli pooleli oma tähtsa lõpukõnega,visati oste duši kabiinist tulnud Wierdicht-i otse keset võimla põrandat kus toimus kõne ette lugemine .Calvinil hakkas Wierdicht kahju ning ta andis talle oma jope.Kakskümmend aastat hiljem on Calvin Maggiega abielus ja töötab kohtuekspertiisi raamatupidajana, kuid ei ole rahul oma karjääriga. Maggie soovitab tal näha terapeudi nende halveneva abielu päästmiseks. Tööl saab Calvin Facebook'ist sõbrannakutse mehelt  nimega Bob Stone, kes näitab, et ta on Wierdicht, ja nõuab, et nad kohtuvad. Calvin on šokeeritud,kuna ta nägi kui hea Bob välja nägi. Stone küsib Calvinilt mõned raamatupidamisdokumendid. Calvin loobub dokumentidest enampakkumisel mitme miljoni dollari tehingutest, mille lõppmakset tehakse järgmisel päeval. Stone väldib Calvini küsimusi ja veedab öösel oma diivanil. Järgmisel hommikul tuleb otsima Bobi CIA rühm.Bob põgeneb.Bob seletas ,et ta on tagaotsitav kuna ta annab välja salajast informatiooni.Bobilläheb vaja Calvini abi koordinaatide tuvastamiseks. Calvin oli lõpuks nõus. Stone veenab Calvinit teda aitama ja kaasa tulema kohtumisele Trevor Olsoniga, kes suudab jälgida oksjonil asuvat  kontot, et nad saaksid tehingu asukoha.CIA rühm ähvardab Calvinit sellega ,et kavatseb arreteerida Maggie't, kui ta ei aita neil Stone'i kinni pidada. Calvin on sunnitud ennast üles andma.
Calvin põgeneb ning Calvin leiab, et tehing toimub Bostonis ja aitab Stonel varastada lennukit. Maa-aluses pargis, kus eeldatakse, et tehing toimub, jõuab Stone üksinda, samas kui Calvin näeb CIA rühma.Phil Stanton saabub, ning paljastab ,et ta on elus ja ,et tema käes on hoopis salainfo. Ostja püüab välja laadida koode nii Stoneilt kui Stantonilt, kuid CIA saabub ja läheb madinaks.Filmi lõpus on Maggie rase ja Calvin on liitunud CIAga.
Mustvares

Mustvares (Corvus corone) on liik linde varese perekonnast. 
Pikka aega käsitleti hallvarest ja mustvarest ühe liigi kahe alamliigina (Corvus corone cornix ja Corvus corone corone), kuivõrd nad kokkupuutealal omavahel ristuvad.
Mustvares pesitseb Mandri-Euroopa lääne- ja keskosas ning Suurbritannias. 
Mustvares sarnaneb välimuselt väga künnivarese noorlinnuga ja nende liikide eristamine on raske.
Kalev (skulptuur)

"Kalev" on Elo Liivi 2006. aastal valminud monumentaalne skulptuur. See kujutab eesti mütoloogilist tegelast Kalevit, kes oli Kalevipoja isa. Kuju kõrgus on 7 m. Esialgu püstitati see Tallinna linnahalli katusele, ent tellija pankroti tõttu viidi sealt minema ning kadus aastateks jäljetult. Arvati, et see müüdi vanarauaks. 2013. aastal leiti kuju Kilingi-Nõmme lähedalt metsast ja on soov viia see Aleksander Heintalu mälestuseks Saaremaale.
Georg von Brevern

Karl Georg von Brevern (vene Егор (Георгий, Карл Георг) Иванович фон Бреверн; 4. august 1807 Kehra – vkj 23. juuni / 5. juuli 1892 Berliin) oli baltisaksa päritolu ajaloolane, genealoog, tarbetekstide autor ja Venemaa riigitegelane.
Ta õppis 1827–1831 Tartu Ülikoolis (mag. 1834), 1835–1838 reisis Saksamaal, Šveitsis ja Itaalias, oli 1839–1844 Eestimaa rüütelkonna sekretär, salanõunik, Keiserliku Kantselei II Osakonna ametnik, 1862. aastast kohtureformi teostamise komisjoni liige, tõeline salanõunik, senaator (1867) ja Riiginõukogu liige.
Gasherbrum III

Asukoht ja kõrgus

Tipp jääb Gilgit-Baltistani (Pakistan) ja Xinjiangi (Hiina) territooriumile.
Mäetipp Gasherbrum III asub Gasherbrum IV ja Gasherbrum II vahel. See jääb Gasherbrum II peatipust (8034 m) 1010 m loodesse. Gasherbrum IV (7932 m) jääb 2,6 km läände.
Tipust 760 m kirde suunas jääb Gasherbrum III North (7702 m).
Tipu kõrgus on 7946 m Tipu topograafiline prominents on alla 500 m (461 m)), mistõttu seda tippu tavaliselt eraldi mäena ei käsitleta. Sel juhul vaadeldakse seda tippu Gasherbrum II alamtipuna (subpeak). Kuna tipu prominents on siiski märkimisväärne, siis lülitatakse ta vahel maailma mägede ja peatippude kõrgusjärjestuse tabelitesse võrdluseks, kuid jäetakse sel juhul järjestuse koht täitmata.

Esmatõus

Esmatõusu tippu tegid 11. augustil 1975 Poola ekspeditsiooni mägironijad Wanda Rutkiewicz, Alison Chadwick-Onyszkiewicz, Janusz Onyszkiewicz (hilisem Euroopa Parlamendi liige) ja Krzysztof Zdzitowiecki.
Kuni esmatõusuni oli see tipp sel ajal (1975) üks kõrgemaid vallutamata mäetippe.
Jada

Jada on matemaatikas funktsioon, mille määramispiirkonnaks on naturaalarvude hulk  või selle mõni alamhulk. Määramispiirkonna fikseeritud elemendi kujutist nimetatakse selle jada elemendiks ehk liikmeks.
Kui kujutuse määramispiirkonnaks on naturaalarvude hulk või selle mõni lõpmatu alamhulk, siis räägitakse lõpmatust jadast. Lõpliku määramispiirkonna korral räägitakse lõplikust jadast ehk järjendist. Lõplike jadade puhul on võimalik kõnelda jada pikkusest ehk selle jada liikmete arvust. Jada pikkusega n määramispiirkonnaks valitakse sageli hulk .

Mitteformaalne ülevaade

Mitteformaalselt võib jada kujutada lõpliku või lõpmatu objektide loendina. Sarnaselt hulkadega, koosnevad jadad elementidest, mida nimetatakse ka jada liikmeteks. Erinevalt hulkadest on jadade puhul oluline selle liikmete järjestus, kusjuures üks ja sama liige võib jadas korduda. Loomulikult pole võimalik esitada lõpmatuid loendeid, mistõttu defineeritakse lõpmatud jadad teatud reegli abil (näiteks rekursiivselt).
Näiteks (X,X,Y) on lõplik ladina tähtede jada pikkusega 3. Rõhutagem veelkord, et jadade puhul on liikmete järjestus oluline, mistõttu on (X,Y,X) juba erinev jada, kuigi see koosneb samadest elementidest.
Liivtatik

Nimi

Esimesena kirjeldas liivtatikut teaduslikult Olof Swartz 1810 nime Boletus variegatus all. Tänapäevase nime andis liivtatikule 1898 Otto Kuntze.

Välimus

Liivtatik on erinevalt teistest tatikutest oranžpruuni ja kuiva kübaraga, mis on noorelt sametine, isegi pehme, aga vananedes muutub siledaks, isegi libedaks, ja märjaga limaseks. Kübara läbimõõt on 6–13 cm. 
Väikesed poorid ja torukesed on pruunist oliivpruunini ning muutuvad katsumisel siniseks. 
Pikk jalg on pruun, punase ja oliivja varjundiga, ülaltpoolt kollakas. 
Seeneliha on sidrunkollane, muutub lõikekohal sinakaks.

Levila ja kasvukoht

Liivtatik kasvab Euroopas ja Põhja-Ameerikas väikeste kogumikena okkakõdus okasmetsades ja sageli ka nõmmedel liivasel happelisel mullal.

Ökoloogia

Ta moodustab mükoriisa kaheokkaliste mändidega. Seened kasvavad suve lõpul liivastel pindadel koos teiste happelist pinnast armastavate liikide, näiteks kanarbikuga.

Kasutamine

Liivtatik on hea söögiseen, mida pole tarvis kupatada, kuigi ta väidetakse olevat ebameeldiva lõhna ja metallimaitsega.
Anu Laas

Anu Laas (sündinud 19. augustil 1957) on eesti sotsioloog, kes on tegelenud peamiselt soouuringutega.
Lõpetas 1975. aastal Tartu 1. Keskkooli. 1992. aastal kaitses Tartu Ülikoolis magistrikraadi ajaloos ning 2000. aastal samas magistrikraadi sotsioloogias.
Töötab Tartu Ülikooli sotsioloogia ja sotsiaalpoliitika instituudis.
Poola taassünni orden

Poola taassünni orden (poola keeles Order Odrodzenia Polski või Polonia Restituta) on tsiviil- ja sõjateenete eest antav Poola autasu (orden). Autasu antakse nii poolakatele kui ka välismaalastele. Autasul on viis klassi.
Autasu asutati 4. veebruaril 1921.
Levan Gatšetšiladze

Levan Gatšetšiladze (ლევან გაჩეჩილაძე; sündinud 20. juulil 1964) on Gruusia poliitik ja ärimees. 2008. aasta presidendivalimistel oli ta Mihheil Saakašvili peamine vastaskandidaat, kogudes ametlikel andmetel umbes 27% häältest.
Gatšetšiladze on edukas veinikaupmees, valitud 1999. aastal Gruusia aasta ärimeheks.
Gatšetšiladze valiti esmakordselt parlamenti 1999. aastal tollal Eduard Ševardnadze võimuparteina tegutsenud Gruusia Kodanike Liidu nimekirjas. Ta juhtis ka tollal samasse parteisse kuulunud Mihheil Saakašvili valimiskampaaniat.
2001. aastal lõi Gatšetšiladze koos kaaslastega võimuparteist lahku ning osales erakonna Uued Parempoolsed moodustamisel. Partei juhiks sai Davith Gamkrelidze. 2003. aasta lõpus lõi ta uuest erakonnast lahku, sest parteijuhid ei olnud nõus toetama Saakašvili juhitud roosirevolutsiooni.
2004. aastal valiti Gatšetšiladze parlamenti tagasi ja hoidis madalat profiili kuni 2007. aasta sügisel lahvatanud opositsiooni meeleavalduste puhkemiseni. Sõltumatu parlamendiliige Gatšetšiladze liitus opositsiooniga, nõudis president Saakašvili tagasiastumist ja kuulutas välja näljastreigi. Detsembris sai temast üheksa opositsioonierakonna kompromisskandidaat erakorralistel presidendivalimistel.
Presidendikandidaadina lubas ta presidendi ametiposti kaotada ja avaldas toetust konstitutsioonilisele monarhiale.
2009. aasta suvel asutas opositsioonilise, algselt "apoliitilise" liikumise Kaitse Gruusiat ja asus seda juhtima.
2010. aastal osales Gruusia Partei moodustamises.

Isiklikku

Tema vend Giorgi Gatšetšiladze (hüüdnimega Utsnobi – 'võõras') on Gruusias tuntud poplaulja.
Abielus, kolm last.
Piusa raudteejaam

Piusa raudteejaam on raudteejaam Võru maakonnas Võru vallas Piusa külas.
Läbi Piusa kulgeb Valga–Petseri raudteelõik, mis valmis 1889. aastal osana Riia-Pihkva-Peterburi raudteest.
Tänu 2011. aastal valminud Koidula raudteejaamale sai võimalikuks Tartu–Koidula raudteeliini pikendamine Piusani, mis teostus alates 2012. aasta suveperioodist, kui Piusal valmis uus lühike perroon.
Varem sõitsid reisirongid läbi Piusa viimati 2001. aastal (liinil Valga–Veski). Piusa raudteejaamale eelnes sellel liinil Valga poolt tulles Tuderna raudteepeatus ja järgnes Veski raudteepeatus. Jaamas võib toimuda ka kaupade rongidele ning neilt maha laadimine.

Ajalugu

Piusa raudteejaam rajati 1930. aastatel seoses liivakaevandusega. Valmimise ajal jäi jaam Orava valda. Esialgne jaamahoone hävis II maailmasõjas. Uus kergete modernismi sugemetega stalinistlikus stiilis jaamahoone valmis 1950. aastate lõpus. Jaamahoone ehitati tüüpprojekti järgi sarnaselt Reola, Veriora ja muude jaamahoonetega. Hoone on praeguseks eraomanduses ja alates 2003. aastast tegutseb seal keraamikaateljee.
Lasnaja

Ajalugu

Aastal 1708 toimus küla all Põhjasõja Lesnaja lahing. Langenud maeti küla kalmistule, ellujäänud sõdurid ehitasid sinna nende mälestuseks aga kiriku.
Aastal 1783 läks küla Tihnovetskite valdusesse, hakates kuuluma Mogiljovi kubermangu Bõhhovi maakonda. Kuna küla maad olid liivased ja väheviljakad, siis asusid paljud sealsetest elanikest Stolõpini reformide ajal ümber Siberisse.
Aastal 1908 otsustas valitsus Lesnaja all saadud võidu tähistamiseks rajada külla mälestusmärgi. See kujutas endast kivirahnu, mille tippu seati skulptuur, mis kujutas oma küünte vahel Rootsi madu hoidvat pronksist kotkast. Skulptuuri autoriks oli Artemi Ober. Külakalmistule püstitati hukkunute mälestuseks graniidist mälestuskivi ja külla ehitati kivist pühakoda. Kirik tegutses aastani 1930, seejärel anti see kohaliku kolhoosi käsutusse ja muudeti laoks.
Teise maailmasõja ajal hävis küla täielikult, pärast sõda ehitati vanade majade asemele uued. Lahingutes küla pärast hukkus 780 nõukogude sõdurit.
Aastal 1958, Lesnaja lahingu 250. aastapäeval, muudeti kirik muuseumiks. Muuseum suleti 1990ndatel ja hoonest sai taas kirik. Aastal 2008, lahingu 300. aastapäeval, võeti ette kirikuhoonete ja mälestusmärkide rekonstrueerimine.
Füsiosemiootika

Füsiosemiootika on John Deely käsituses semiootika valdkond, mis tegeleks semioosi kirjeldamisega eluga mitteseotud (elueelseis) süsteemides. Vastavalt nimetataks eluta vallas olevat semioosi füsiosemioosiks.
Deely selline vaade on seotud tema arusaamaga, et relatsioon (lokaalne suhe, relation) ei eelda elusust; relatsioon teeb aga semioosi võimalikuks. Märgid on seega elutus maailmas potentsiaalsed. Seda lähenemist toetab ka Winfried Nöth, ning see tuleneb Charles Peirce'i semiootika tõlgendamise ühest võimalusest.
Biosemiootika, nii nagu seda on käsitlenud Thomas Sebeok (ja valdavalt ka Kopenhaageni ja Tartu semiootikud), ei pea füsiosemioosi võimalikuks, sest semiootilist läve peetakse seotuks elu eristumisega elutust.
Draakoni sild

Draakoni sild (sloveeni Zmajski most) on kaarsild üle Ljubljanica jõe Ljubljanas Vodniki väljaku lähedal. 
Draakoni sild on Sloveenia pealinna tuntumaid vaatamisväärsusi; on arvatud ehitismälestiseks.

Silla nimi

Silla algne nimi oli Keiser Franz Joseph I juubelisild Austria-Ungari monarh Franz Joseph I 40. valitsemisaasta juubeli tähistamiseks. Sellele viitavad ka silla balustraadil suurelt märgitud kaks aastarvu: 1848 ja 1888. Sild sai tuntuks siiski Draakoni silla nime all (1919. aastast ka ametlik nimi) tänu draakonit kujutuvale pronksskulptuuridele silla otstes.

Rajamine

Kaarsild püstitati samas asukohas 1895. aasta maavärinas kannatada saanud puusilla asemel.
Silla projekteerisid austria insener Joseph Melan, kes tegi konstruktoritöö ja dalmaatsia arhitekt Jurij Zaninović, kes andis sillale Viini moderni stiilis väljanägemise.
Tarinduselt ühevaline kaarsild üleval asuva sõiduteega. Sild avati 1901. aastal. Sillakaare sildeava on 33,34 m. Sild oli esimesi raudbetoonist sildu Euroopas.

Renoveerimine

Kaarsild renoveeriti aastatel 1983–1984.
Soft Machine

Soft Machine oli Canterbury'st pärit inglise džässrokibänd, nime saanud William S. Burroughsi raamatu "Soft Machine" järgi. Nad olid üks keskseid ansambleid 60-70. aastate Canterbury muusika kogukonnas ja üheks progressiivse roki ja džässroki žanri loojateks ja mõjutajateks. Kuigi saavutamata suuremat kommertsiaalset edu, peetakse Soft Machine'i "üheks mõjukamaks ansambliks oma ajastul ja kindlasti üheks mõjukamaks underground-bändiks". (Allmusic)
Marty McFly

Martin Seamus "Marty" McFly on filmisarja "Tagasi tulevikku" ("Back To The Future") peategelane, keda kehastas Michael J. Fox.
Marty sündis 1968. aastal Hill Valley's Californias. Ta on kolmest George ja Lorraine McFly lapsest noorim. Tal on vend Dave, õde Linda ja tüdruksõber Jennifer Parker. Ta parim sõber on teadlane Emmett Brown, keda Marty (ja Jennifer) kutsuvad "Doc". Marty veedab suurema osa ajast väljas Doci, Jenniferi või oma bändi The Pinheads poistega.
Marty on enamiku ajast muretu alaealine. Ta ei ole just kõige parem õpilane, aga ta hinded on head, kuigi tal on kalduvus kooli hilineda. Ta mängib kitarri oma bändis The Pinheads, kuulab Huey Lewis and the Newsi, ZZ Topi ja Eddie Van Haleni muusikat. Samuti on ta andekas rulataja.
Ohtlikus olukorras on Marty alati vapper, väga leidik ja kaval. Ta ainuke puudus on kangekaelsus, soov näidata teistele, et ta pole argpüks. Filmi "Back To The Future III" lõpus saab Marty aru, et ta ei pea oma vaprust tõestama.
Panarabism

Panarabism on araablaste ja araabia maade kultuurilist ja poliitilist ühinemist taotlev ideoloogia ja liikumine.
Puhas häälestus

Puhas häälestus on muusikas häälestus, mille puhul helide sageduste suhted vastavad täisarvude suhetele.
Puhtas häälestuses on osahelid.

Teoreetiline taust

Teoreetiliselt on iga puhtas häälestuses intervall kirjeldatav täisarvude suhtega. Näiteks puhast oktaavi kirjeldab täisarvude suhe 2:1, puhast kvinti suhe 3:2 ning puhast kvarti suhe 4:3.
Kahe intervalli liitmiseks tuleb nende suhted korrutada ning lahutamiseks vastavalt jagada. Näiteks puhtas häälestuses tervetooni saamiseks tuleb puhtast kvindist lahutada puhas kvart ((3:2)/(4:3)=9:8). Suure tertsi peaksime saama kahe puhta tervetooni liitmisel ((9:8)*(9:8)=81:64). Siin tulebki esile üks puhta häälestuse probleeme, sest puhas suur terts suhtarvuga 5:4 ehk 80:64 ei võrdu kahe puhta tervetooni liitmisel saadud tertsiga 81:64. Erineval moel saadud tertsi suuruste suhet (81:64)/(80:64)=81:80 nimetatakse didymose kommaks ehk süntooniliseks kommaks.
Puhta häälestuse kasutamine näideteks praktikas on ptolemaiose häälestus, pythagorase häälestus ja kesktoonhäälestus.
Virve (eesnimi)

Virve on eesti naisenimi.
Eestis elas rahvastikuregistri andmetel 2. detsembri 2015 seisuga 1896 Virve-nimelist inimest.
1. jaanuari 2018 seisuga oli Eestis eesnimi Virve 1784 naisel. Virve on Eestis populaarsuselt 101. naisenimi. Kõige populaarsem on eesnimi Virve vanuserühmas 85+, kus neid on 10 000 elaniku kohta 70,86 ning Hiiu maakonnas, kus neid on 10 000 elaniku kohta 27,14. Virve on keskmiselt 71 aasta vanune (mediaanvanus on 72).
Ratta peale tõmbamine

Kirjeldus

Hukatav seoti tavaliselt suure puidust vankriratta peale nii, et jäsemed jääksid kodarate vahele, mille tõttu andsid jäsemete luud löökide korral järele ja murdusid. Timukas peksis hukatava luid suure raudkangiga (vahel ka ratta endaga, kuid siis seoti hukatav maapinnal olevale raamile). Tavaliselt välditi elutähtsaid elundeid, kuid halastussurm võidi tagada ka löögiga rindkerre, kõhtu või kõrile. Lööke oli tavaliselt üheksa: igale jäsemele kaks nii peal- kui ka allpool liigeseid, üheksas löök oli määratud selgroole (üks erandeid oli saksa bandiidi Peter Nirschi hukkamine 1581. aasta sügisel, kui Nirsch sai 42 hoopi rattaga, misjärel rebiti ta veel elavana neljaks). Lõpuks aeti ratas koos hukatavaga kõrge teiba otsa, kus keha jäeti lindude nokkida ja mädaneda.
Hukatava elusolekuaeg pärast protsessi võis varieeruda, tavaliselt oli see mõnest tunnist mitme päevani (1581. aastal elas Saksamaa sarimõrvar Christman Genipperteinga pärast protsessi veel üheksa ööpäeva, kuna teda hoiti elus südant tugevdava kange joogiga).

Kuulsaid hukatuid

Christman Genipperteinga – saksa röövel ja mõrvar, kes tappis 13 aasta jooksul (1568–1581) kokku 964 inimest. Ta tabati pärast seda, kui tema ori teda reetis. Pärast rattal purustamist elas ta veel üheksa päeva.
Peter Niers (ka Nirsch) – saksa nõid, röövel ja mõrvar, kes tabati 1581. aastal ühissaunast. Pärast kahepäevast pikendatud piinamist tõmmati ta rattale, kus tema luud purustati 42 hoobiga. Seejärel rebiti Niers veel elavana neljaks.
Peter Stumpp – 16. sajandil elanud saksa talunik, keda peeti libahundiks. Pärast seda, kui metsas raudadest leiti hundi vasak käpp, nähti teda selle koha lähedal. Kuna ka temal oli vasak käsi puudu, siis peeti asju kokkulangevaiks ning ta mõisteti süüdi.
Valge kaste

Valge kaste ehk bešamellkaste (prantsuse sauce à la Béchamel) on kokanduses valge kaste, mis valmistatakse võist, piimast ja jahust.
Prantsuse köögis valmistatakse traditsioonilisel viisil valget kastet kuuma piima vispeldamisega või ja nisujahu segusse. Teine meetod on vispeldada või ja jahu segu kuuma piima sisse.
Itaalia köögis kasutatakse valget kastet näiteks lasanje valmistamiseks.
Valge kaste on sageli mitme teise kastme valmistamise aluseks.
Valget kastet valmistas esimesena Prantsusmaa kindrali ja välisministri Nicolas Chalon du Blé, markii d'Uxelles'i kokk François Pierre La Varenne (1615–1678). Tema kaste kandis nime velouté. Seda retsepti täiustas Louis de Bechamel (1630–1703), kes töötas Orléansi hertsogi juures maksukogujana. Valge kastme retsept ilmus kokaraamatus "Le Cuisinier François", mille esimene trükk avaldati 1651. See raamat muutus prantsuse kokakunsti piibliks ja kolmveerandi sajandi jooksul ilmus sellest mitukümmend trükki. 1597 ostis Bechamel endale Nointeli markii tiitli ja sai seejärel Louis XIV ülemteenriks.
Keskkoolimuusikal (muusikal)

"Keskkoolimuusikal" (originaalpealkiri "High School Musical") on Walt Disney Company noortemuusikal, mis põhineb Emmyga pärjatud samanimelisel telefilmil.

Eesti Nukuteater

Eestis esietendus muusikal 2010. aasta märtsis Eesti Nuku- ja Noorsooteatris, lavastajaks Andres Dvinjaninov.
2009. aasta oktoobris toimunud mitmevoorulistele katsetele registreerus üle 200 noore. Esimeses voorus laulsid kandidaadid "Keskkoolimuusikali" loo "Algus uus" ("Start of Something New") ning vabalt valitud laulu. Järgnevas voorus esitati muusikalist üks monoloog ja dialoog ning casting lõppes tantsuvooruga. Voorudest pääses edasi 40 noort.

MTÜ Kungla

MTÜ Kungla muusikalitrupp tõi 2010. aastal välja noortemuusikali "Meie muusikal" (Valga kultuuri- ja huvialakeskus, Valga), mis põhineb "Keskkoolimuusikalil". Selle lavastasid Siiri Põldsaar ja Reet Laanoja.
Story Musgrave

Isiklikku

Tal sündis 7 last, kellest üks on surnud. 
Musgrave'i hobideks on male, lennundus, kirjanduskriitika, luule, mikroarvutid, langevarjuhüpped, fotograafia, lugemine, jooksmine, sukeldumine ja liuglend.